|  |
| --- |
| *Директни плащания* |

**1. На заседание на Смесения комитет по директни плащания и РСР към ЕК, проведено в Брюксел на 28 август 2019 г., държавите членки на ЕС единодушно подкрепиха проекта на Решение за изпълнение, предложен от ЕК за предоставяне на възможност на определени държави да изплатят завишен размер авансови плащания по схемите за директни плащания и някои мерки за развитие на селските райони за 2019 г.** Авансови плащания могат да се изплащат след 16 октомври на годината на заявяване, но само по схеми за подкрепа, по които Разплащателната агенция е приключила всички проверки. Проектът на Решение е разработен на основата на искания на редица ДЧ, при които има тежки климатични условия, засягащи земеделската им дейност. България е сред държавите, които поискаха да бъдат включени в проекта. Другите държави, адресирани в Решението са Белгия, Чехия, Ирландия, Гърция, Испания, Франция, Хърватия, Италия, Латвия, Литва, Люксембург, Унгария, Полша, Португалия (континенталната част на Португалия и Азорските острови), Румъния, Финландия и Обединеното кралство (Северна Ирландия). След гласуването в рамките на Смесения комитет по директни плащания и РСР проектът на Решение трябва да премине вътрешните процедури по одобрение в ЕК и ще влезе в сила след публикуване в Официален вестник на ЕК.

**2. Проект на Решениe за изпълнение на ЕК за дерогации от някои изисквания по отношение на диверсификацията на културите и екологично насочените площи беше гласувано единодушно на заседание на Комитета по директни плащания на 28 август 2019 г. в Брюксел.** Белгия, Испания, Франция, Литва, Полша и Португалия уведомиха ЕК, че селскостопанската дейност в някои райони на тези ДЧ е засегната от тежката суша през пролетта и лятото, по-специално по отношение на фуражите за изхранване на животните. Сушата се е отразила на хранителната стойност на съответните фуражни култури, както и на отглеждането на алтернативни източници на фураж за животни, като зимни или пролетни зърнени култури (забавяне на засяването на пролетни култури или предизвикване на ранно зреене или ниска степен на кълняемост за зимните). За да могат да изхранят животните, земеделските стопани имат по-голяма гъвкавост при използването на земя, която в нормални времена не се използва за производствени цели. След приключване на вътрешните процедури по одобрение Решението за изпълнение ще бъде публикувано в Официален вестник на ЕС, като по информация от Комисията, това се предвижда за началото на септември.

**3. Изискванията към документите за реализация на животни, предназначени за месо и заявени за подпомагане по схемите за обвързана подкрепа за Кампания 2019 бяха публикувани на електронната страница на МЗХГ.** От Кампания 2019 земеделските стопани, заявили за подпомагане животни по схемите за: месодайни крави и юници (СМКЮ), месодайни крави под селекционен контрол (ЕЖСК-месо) и овце-майки и кози майки под селекционен контрол (ДПЖСК), ще доказват пазарна реализация на закланите, продадените или изнесените от страната животни, чрез ветеринарномедицински и счетоводни документи, издадени в периода от 01 октомври 2018 до 30 септември 2019 година. Минималната реализация по Схемата за месодайни крави и/или юници е 0,2 бр. животни от същия вид на допустимо за подпомагане животно по схемата, а за тези под селекционен контрол е 0,25 бр. За Схемата за овце- майки и/или кози- майки под селекционен контрол изискванията се различават в зависимост от заявената порода. Реализацията на животните трябва да е придружена от ветеринарномедицинско свидетелство за придвижване на животни, когато се касае за реализация на живи животни в границите на страната или сертификат за вътрешна търговия с ЕС и/или Сертификат за здравословно състояние при износ, когато реализацията на живи животни е извършена извън границите на страната, както и счетоводни документи. Документите за реализация на пазара трябва да бъдат представени в съответната областна дирекция на ДФ „Земеделие“- РА в срок от 05 до 31 октомври 2019 година. Информацията за земеделските стопани е достъпна на адрес: <https://www.mzh.government.bg/media/filer_public/2019/08/08/iziskvaniia_km_zemedelskite_stopani_za_realizatsiia_na_zhivotni.pdf>.

**4.  На 15.08.2019 г. приключиха кръстосаните проверки по подадените от земеделските стопани заявления за подпомагане по схемите и мерките за директни плащания за Кампания 2019.** Информация за установените застъпвания е публикувана в раздел „Справки“, секция „Двойно декларирани площи“, в индивидуалния профил на всеки земеделски стопанин в [Системата за електронни услуги](https://seu.dfz.bg/seu/f?p=727:LOGIN_DESKTOP::::::) на ДФЗ. С цел намаляване на административната тежест, не се налага земеделските стопани да се явяват в областните дирекции на ДФЗ за предоставяне на документи за изясняване принадлежността на двойно декларираните площи. ДФЗ ще ползва данните за регистрирано правно основание предоставени от Министерство на земеделието, храните и горите. В срок до 1 декември 2019 е възможно да се подаде искане за оттегляне на подадено през кампания 2019 заявление или на една или повече схеми по него, с изключение на схемата за подпомагане на дребни земеделски стопани и при спазване на изискванията на Наредба № 5 от 2009 г. за условията и реда за подаване на заявления по схеми и мерки за директни плащания.

|  |  |
| --- | --- |
| *Визия за ОСП след 2020 г.* |  |

**5. На 24 септември 2019 г. в гр. Хелзинки, Финландия ще се проведе неформално заседание на Съвета на ЕС по земеделие, на което темата на дискусията ще бъде „Промяна на ролята на земеделските производители относно действията, свързани с климата – Насърчаване на устойчиво земеделие чрез поглъщане на въглерод от почвата“.** Финландското председателство е подготвило документ, който цели насочване на дебатите и включва преглед на следните области на изследване: значението на поглъщането на въглерод от почвите за борбата с измененията на климата; почвен органичен въглерод – състояние в ЕС; инициативи в целия ЕС и ролята на ОСП след 2020 г. и пътят напред. В рамките на заседанието министрите ще търсят отговори на следните въпроси: Осигурява ли предложението за ОСП след 2020 г. подходяща рамка за подобряване на поглъщането на въглерод от почвите в съответната държава членка и предвиждат ли да включат специфични мерки в Стратегическия план по ОСП за подкрепа на тази цел? Има ли добри практики, подкрепящи поглъщането на въглерод в почвите, които искат да споделят с другите държави членки? Според документа на Финландското председателство в рамките на различните типове земеделски земи, затревените площи и особено постоянно затревените са най-ефективните „поглътители на въглерод“ (carbon sinks). Установено е, че няколко метода увеличават почвения органичен въглерод. Финландското председателство припомня, че в оценката на въздействието, придружаваща пакета законодателни предложения на Комисията за реформа на ОСП след 2020 г., се изразява предположението, че по-специално междинните култури (културите, които заемат площта извън периода на отглеждане на основните земеделски култури) могат значително да намалят ерозията на почвата. Въпреки това, междинните култури ще трябва да се комбинират с други добри практики, като сеитбооборот или частична оран за значително намаляване на ерозията. Подходящите методи също до голяма степен зависят от местния контекст.

**6. През м. август 2019 г. се проведоха два двудневни семинара за обучение по стратегическо планиране, организирани по проект „Усъвършенстване на специализираните знания и умения на служителите в МЗХГ“, финансирани от Оперативна програма „Добро управление“.** В семинарите участваха представители на Института за публични политики, БАН, СУ „ Св. Климент Охридски“, Института по аграрна икономика и МЗХГ. Презентациите и дискусиите бяха насочени към общото разбиране на участниците за стратегическото планиране - визия, стратегически цели и приоритети. Представен беше Европейския модел за Общата рамка за самооценка в процеса на стратегическо планиране, глобалните предизвикателства пред земеделието и новите технологии, по които участниците изразиха мнения и поставяха въпроси. В рамките на двата семинара бяха дадени теоретични познания за системата за мониторинг и оценка, ролята на индикаторите за въздействие, за резултат и продукт, както и практически насоки за управлението на изпълнението на стратегически планове и документи. Проведе се също така симулационно упражнение с участниците за практическо определяне на силни и слаби страни, възможности и заплахи, въз основа на изведените в SWOT- анализа изводи.